Mans vas wat hulle as dokters voordoen(Argieffoto: Jossué Trejo/pixabay) Twee mans is in KwaZulu-Natal in hegtenis geneem wat hulle as dokters voorgedoen en vervalste doktersbriewe uitgereik het. “Beamptes het Donderdag om 10:30 na KwaMashu P-afdeling [ŉ informele nedersetting naby Durban] gegaan ná inligting ontvang is oor mense wat vervalste mediese sertifikate uitreik,” het kol. Thembeka Mbele, woordvoerder van die polisie, in ŉ verklaring gesê. “Een van die beamptes het homself as ŉ pasiënt voorgedoen en die twee verdagtes, onderskeidelik 38 en 47 jaar oud, het vinnig vir hom ŉ doktersbrief uitgereik.” Ná hy hulle diens bekom het, het die beampte homself voorgestel en die verdagtes deursoek. Hulle het verskeie leë dokumente in hul besit gehad wat aan privaat dokters en staatshospitale in die provinsie behoort. Die twee mans is in hegtenis geneem. Hulle moet op 14 Junie in die Ntuzuma-landdroshof verskyn op aanklag van bedrog.